|  |  |
| --- | --- |
| Vastaanottajat: Virve 2 viranomaisviestintäpalvelun sisäverkkosuunnittelijat ja -urakoitsijat |  |

Yhteissisäantennipiirien suunnittelusta ja rakennuttamisesta

Matkaviestinverkkojen sisäantennipiirejä koskevista vaatimuksista on havaittu alan toimijoiden keskuudessa epäselvyyttä. Tässä Erillisverkkojen, DNA:n, Elisan ja Telian yhdessä laatimassa ohjeistuksessa selkiytetään vaatimuksia koskien sekä yhteiskäyttöön tarkoitettuja monioperaattoriverkkoja, pelastusviranomaisen määräyksellä toteutettavia Virve 2 -kohteita tai siihen rinnastettavia Virve-käyttäjäorganisaatioiden omaehtoisesti hankkimia ja Virve 2-kuuluvuutta vaativia sisäverkkokohteita.

**Monioperaattorikäyttö**Monioperaattorikäytössä antennipiirit (joko kaksois- tai yksöiskaapeloidut) tulee suunnitella sellaisiksi, että kaikkien matkaviestinoperaattoreiden on mahdollista liittyä niihin riittävän laadukkaasti. Kohteen laajuuden ja kapasiteettitarpeen mukaan kaksoiskaapeloitu antennipiiri voi olla perusteltu, mutta myös yksöiskaapeloituun antennipiiriin voi liittää useampia operaattoreita. Mikäli pienemmän kapasiteettitarpeen omaavaan kiinteistöön päätetään toteuttaa yksöiskaapeloitu antennipiiri monioperaattorikäyttöön, tulee se toteuttaa ST-kortin laatuvaatimusten mukaisesti (päivitetään lähitulevaisuudessa).Mikäli antennipiiri tulee olemaan kiinteistön omistuksessa, kiinteistö päättää antennipiiriin liittymisestä. Monioperaattorikäyttöön suunniteltavan antennipiirin osalta operaattoreihin tulee olla yhteydessä heti suunnittelun käynnistämisvaiheessa. Kun antennipiiri on toteutettu ST-kortin laatuvaatimusten mukaisesti, se toimii lähtökohtaisesti ongelmitta monioperaattorikäytössä.

**Pelastusviranomaisen määräyksen alaiset Virve 2 -kohteet**  
  
Koska Virve 2 -liikenne on osaltaan toimintokriittistä turvallisuusliikennettä, sen käytettävyys ja toimintavarmuus myös sisätiloissa pitää olla kaikissa olosuhteissa riittävän korkealla tasolla. Mikäli pelastuslain 109§ mukaan viranomaisviestintäpalvelun käytettävyys ei ole riittävä pelastustoiminnan suorittamiseksi, alueen pelastusviranomainen voi määrätä kiinteistön omistajan toteuttamaan kiinteistön tai sen osan kuuluvuuden kuntoon.  
  
Pelastusviranomaisen määräämät, tai siihen rinnastettavat ei-kaupallista kuuluvuutta vaativat kohteet/tilat toteutetaan ensisijaisesti yksöiskaapeloidulla antennipiirillä. Edellä mainittuun antennipiirin tulee mahdollistaa myös kaupallisten operaattorien liittyminen, koska liittymistarve voi ilmetä myöhemmin kuin antennipiirin käyttöönotossa. Siten edellisessä luvussa kerrotut laadulliset asiat on huomioitava (ST-kortin laatuvaatimukset ja tarvittaessa kaksoiskaapelointi) ja varmistettava Virve 2 -verkon viranomaisliikenne häiriöttömästi kaikissa olosuhteissa.  
  
Virve 2 -antennipiiriin liittyvät muut operaattorit kuin Virve 2 -radioverkko-operaattori (Elisa) huolehtivat mahdollisista liittymisestä johtuvista häiriöistä poistaen ne yhdessä sisäverkon suunnitelleen ja/tai rakentaneen tahon kanssa. Antennipiirin omistajalle/kiinteistölle ei aiheudu ylimääräisiä kustannuksia muiden operaattoreiden liittymisestä yksöis- tai kaksoiskaapeloituun antennipiiriin.  
  
Pelastusviranomaisen määräyksen alaisten kohteiden tai niihin rinnastettavien Virve-käyttäjäorganisaatioiden omaehtoisesti hankkimien ja Virve 2 -kuuluvuutta vaativien sisäverkkokohteiden suunnittelusta ja toteutuksesta voi tarvittaessa kysyä lisätietoja Erillisverkoilta: [virvesisakuuluvuus@erillisverkot.fi](mailto:virvesisakuuluvuus@erillisverkot.fi)